Nos Jehanz, cuens de Borgoine et sires de Salins, facons savoir à ces qui verrunt ces letres que nos por notre ame, et por notre pere, et por notre mere, et por nos ancessors, et por les femmes que haues havuns, et celi que nos avuns, et especiament por l’ame la contesse Ysabel, notre femme, novelement morte, havuns doné en pure et perpetual amoune à Deu et à Notre Dame et a l’abbé et a covent de Citial quarante livrées de sel en notre rente de notre puis de Salins, à havoir et recevoir chascon han au mois de Pasches, et havuns promis, et tenus en sumes loiament et à bone foi por nos et por noz hoirs maintenir et garantir notre dite amoune au dit abbé et au covent. Et li diz abbés et li covent nos hunt promis faire I anniversaire solempnal et perpetual en lor mostier, chascon han por notre âme et por notre pere, et por notre mere, et por nos ancessors et por nos dites femmes, le lendemain de la Nativité Notre Dame, tant come nos vivrons, et après notre decès à jor que nos departiruns de cel siegle. Et en tesmoignaige de ce avuns mis notre sael pendant en ces letres. Ce fu fait ou mois de février, l’an Notre Seignor M. CC. L et huit.